Title: ประกาศคณะกรรมการว่าด้วยฉลาก ฉบับที่ 16 (พ.ศ. 2527) เรื่อง กำหนดของเล่นสำหรับเด็กเป็นสินค้าที่ควบคุมฉลาก

ประกาศคณะกรรมการว่าด้วยฉลาก

ประกาศคณะกรรมการว่าด้วยฉลาก
ฉบับที่ ๑๖ (พ.ศ. ๒๕๒๗)
เรื่อง
กำหนดของเล่นสำหรับเด็กเป็นสินค้าที่ควบคุมฉลาก

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ
๑  ในประกาศนี้
ของเล่นสำหรับเด็ก หมายความว่า
ของเล่นที่ผลิตขึ้นเพื่อมุ่งหมายสำหรับให้เด็กเล่น แต่ไม่รวมถึง
(๑)
ของเล่นที่ทำด้วยดิน ดินเผา กระดาษ ผ้า ไม้
หรือผลิตภัณฑ์จากพืชซึ่งไม่มีกลไกเป็นพิเศษหรือสารพิษที่อาจเป็นอันตราย
(๒)
อุปกรณ์สำหรับเล่นและฝึกซ้อมกีฬาทุกชนิด
(๓)
อุปกรณ์สนามเด็กเล่น
(๔)
อุปกรณ์สำหรับเล่นดนตรี
เด็ก หมายความว่า บุคคลที่มีอายุไม่เกินสิบสี่ปี

ข้อ
๒ 
ประกาศนี้ไม่ใช้บังคับแก่ของเล่นสำหรับเด็กที่ผลิตเพื่อการส่งออกแต่ต้องอยู่ในบังคับของเงื่อนไข
ดังต่อไปนี้
(๑)
ของเล่นสำหรับเด็กดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือภาษาอังกฤษว่า For
Export Only
(๒)
ของเล่นสำหรับเด็กดังกล่าวต้องอยู่ในความครอบครองของผู้ซึ่งเกี่ยวข้องกับกระแสทางธุรกิจเพื่อการส่งออก

ข้อ
๓  ให้ของเล่นสำหรับเด็กเป็นสินค้าที่ควบคุมฉลาก

ข้อ
๔  ของเล่นสำหรับเด็กที่จะนำออกขาย
ต้องจัดให้มีฉลาก ปิด หรือติดไว้ที่ตัวของเล่นสำหรับเด็กหรือภาชนะบรรจุ
หรือจัดพิมพ์ฉลากสอดแทรกหรือรวมไว้กับตัวของเล่นสำหรับเด็กหรือภาชนะบรรจุก็ได้

ข้อ
๕  ฉลากนั้น
ต้องใช้ข้อความเป็นภาษาไทยให้เห็นและอ่านได้ชัดเจน
ข้อความในฉลากอย่างน้อยต้องมีสาระสำคัญ ดังต่อไปนี้
(๑)
ในกรณีที่เป็นสินค้าที่ผลิตในราชอาณาจักร
ให้ระบุชื่อผู้ผลิตและสถานที่ประกอบการของผู้ผลิต
ในกรณีที่เป็นสินค้าที่นำเข้ามาในราชอาณาจักรเพื่อขาย
ให้ระบุชื่อผู้นำเข้าและสถานที่ประกอบการของผู้นำเข้า
ในกรณีที่เป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายอื่น
หรือเป็นสินค้าที่นำเข้าเพื่อการขายของผู้ประกอบธุรกิจรายอื่น
คู่กรณีจะตกลงกันให้ระบุเฉพาะชื่อผู้ประกอบธุรกิจและสถานที่ประกอบการของผู้ประกอบธุรกิจรายใดรายหนึ่งแต่เพียงรายเดียวแทนก็ได้
แต่ผู้ผลิตหรือผู้นำเข้าดังกล่าวจะต้องส่งสำเนาข้อตกลงดังกล่าวให้สำนักงานคณะกรรมการคุ้มครองผู้บริโภคทราบก่อนจะนำสินค้านั้นออกขาย
ถ้าผู้ผลิตหรือผู้นำเข้าหรือผู้ประกอบธุรกิจรายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของผู้ผลิตหรือผู้นำเข้าหรือผู้ประกอบธุรกิจก็ได้
(๒)
ชื่อประเทศที่ผลิต
(๓)
คำแนะนำเกี่ยวกับวิธีเล่น รวมทั้งคำแนะนำอื่นที่เป็นประโยชน์ต่อผู้บริโภค เช่น
เกณฑ์อายุโดยเฉลี่ยของเด็กที่เหมาะหรือไม่เหมาะสำหรับให้เล่น
(๔)
ของเล่นสำหรับเด็กที่ควบคุมฉลากชนิดใด
ถ้าอาจก่อให้เกิดอันตรายแก่เด็กเนื่องในการเล่น
ตามวิธีที่มุ่งหมายให้ใช้เล่นหรือตามวิธีที่อาจคาดหมายได้ว่าเด็กอาจจะใช้เล่นเช่นนั้น
 ทั้งนี้ ไม่ว่าจะเป็นอันตรายโดยทางกล
ทางกายภาพ ทางเคมี หรือโดยทางอื่นใดก็ตาม ให้ของเล่นสำหรับเด็กดังกล่าวต้องมีคำเตือนเกี่ยวกับการป้องกันอันตรายที่อาจเกิดขึ้นนั้นด้วย

ข้อ
๖ 
ให้ของเล่นสำหรับเด็กที่นำเข้ามาในราชอาณาจักรเพื่อขาย
ได้รับการยกเว้นไม่ต้องแสดงข้อความในฉลากตามข้อ ๕
เป็นภาษาไทยในขณะนำเข้าที่ด่านศุลกากร แต่ต้องแสดงข้อความในฉลากตามข้อ ๕ เป็นภาษาไทยก่อนที่จะนำออกขาย

ประกาศนี้ให้ใช้บังคับเมื่อพ้นกำหนดสามร้อยหกสิบห้าวันนับแต่วันประกาศในราชกิจจานุเบกษาเป็นต้นไป๑

ประกาศ
ณ วันที่ ๑๘ ตุลาคม ๒๕๒๗
มาลดี  วสีนนท์
ประธานกรรมการว่าด้วยฉลาก

มณฑิตา/ผู้จัดทำ
๑๗ ธันวาคม ๒๕๕๓

พัสสน/ผู้ตรวจ
๒๐ มกราคม ๒๕๕๔

๑ ราชกิจจานุเบกษา
เล่ม ๑๐๑/ตอนที่ ๑๘๐/หน้า ๔๙๒๖/๔ ธันวาคม ๒๕๒๗